En el marc de la modernització de l'Administració de la Generalitat de Catalunya i de l'actualització dels procediments administratius mitjançant la incorporació de noves tecnologies, l'Agència Tributària de Catalunya ha ampliat en els darrers anys l'oferta de tràmits tributaris per via telemàtica.
En aquest sentit, destaca especialment la possibilitat que les persones contribuents puguin realitzar el pagament de les seves obligacions tributàries a través de mitjans telemàtics.
D'acord amb la voluntat d'incorporar els serveis telemàtics a la gestió tributària per facilitar el compliment de les obligacions tributàries, resulta convenient permetre que les persones contribuents utilitzin els serveis de banca electrònica de les entitats financeres per fer el pagament dels documents que emet l'Agència Tributària de Catalunya, per, en una segona fase, ampliar l'abast d'aquesta possibilitat a altres documents tributaris.
Cal, en tot cas, garantir la seguretat jurídica en la realització d'aquesta tramitació, motiu pel qual és necessari regular el contingut dels documents acreditatius del pagament realitzat i, més concretament, la generació del número de referència complet (NRC) com a codi de justificant de l'ingrés realitzat per via telemàtica.
En els supòsits de pagament d'autoliquidacions o liquidacions per via telemàtica, les entitats autoritzades per a la prestació del servei de col·laboració en la gestió recaptatòria de la Generalitat de Catalunya han de generar, mitjançant un sistema criptogràfic, un codi NRC que ha de permetre associar el pagament a l'autoliquidació o liquidació a què es refereix.
Les normes tècniques de generació del codi NRC s'han d'establir per resolució del director o directora de l'Agència Tributària de Catalunya.
Per tal que les entitats col·laboradores en la gestió recaptatòria de la Generalitat de Catalunya generin el codi NRC d'acord amb el que estableix l'article 1 d'aquesta Ordre, l'Agència Tributària de Catalunya ha de proporcionar a cada entitat col·laboradora una clau privada i exclusiva.
Als efectes del que estableix l'apartat anterior, les entitats col·laboradores han de comunicar, per qualsevol mitjà que permeti tenir constància de la seva recepció, les dades següents de dues persones responsables designades per l'entitat:
a) NIF de l'entitat col·laboradora.
b) Nom i cognoms de la persona designada per l'entitat.
c) Adreça (nom de la via, número de la via, municipi, codi postal, província)
e) Adreça de correu electrònic.
Les entitats col·laboradores poden designar dues persones responsables que actuïn col·lectivament sota el mateix número de registre del Banc d'Espanya i en nom de diverses entitats, sempre que estiguin integrades en un mateix grup, organització o associació.
A partir de les dades proporcionades per l'entitat, l'Agència Tributària de Catalunya obté la clau de xifrat i la notifica a les persones responsables designades per l'entitat.
A aquest efecte, a cada persona responsable només si li ha de notificar una meitat de la clau.
És responsabilitat de cada entitat col·laboradora la conservació i custòdia de les seves claus de xifrat, així com la seva correcta utilització.
La generació d'un codi NRC per part d'una entitat col·laboradora i la seva inclusió en un document que es lliura a la persona obligada tributària té els efectes següents:
a) El document en què figura el codi NRC correspon a un ingrés realitzat a l'entitat que el genera.
b) Queda acreditat que el document en què figura el codi NRC correspon a l'autoliquidació o liquidació que s'hi indica, i no a cap altre autoliquidació o liquidació.
c) A partir del moment de la generació del document en què figura el codi NRC, l'entitat col·laboradora queda obligada davant l'Agència Tributària de Catalunya per l'import que consta en el document, i la persona deutora queda alliberada de l'obligació de pagament davant el Tresor de la Generalitat de Catalunya, sens perjudici del que disposa l'article 34.4 del Reial decret 939/2005, de 29 de juliol, pel qual s'aprova el Reglament general de recaptació.
S'autoritza el pagament de liquidacions practicades per l'Agència Tributària de Catalunya a través dels serveis de banca electrònica propis de les entitats col·laboradores en la gestió recaptatòria de la Generalitat de Catalunya.
5.1 Té la consideració de justificant de l'ingrés realitzat a través dels serveis de banca electrònica el document validat per l'entitat col·laboradora en què constin les dades següents:
a) Literal o títol que identifiqui el document com a justificant d'ingrés a favor de l'Agència Tributària de Catalunya.
b) Identificació de l'entitat col·laboradora.
c) Codi del model de liquidació.
h) NIF i nom i cognoms o raó social de la persona obligada al pagament de la liquidació.
5.2 L'efecte alliberador del pagament realitzat a través de serveis de banca electrònica per a la persona obligada tributària davant l'Agència Tributària de Catalunya es produeix en funció de l'import i la data d'ingrés consignats per l'entitat col·laboradora en el document al qual fa referència l'apartat anterior.